ai4bharat/Pralekha huggingface dataset:
श्रम आणि रोजगार मंत्रालय
वेतन संहिता विधेयक 2019 राज्यसभेत मंजूर
राज्यसभेत विचारमंथन व चर्चेनंतर आज वेतन संहिता विधेयक 2019 मंजूर करण्यात आले. लोकसभेने यापूर्वी 30 जुलै 2019 रोजी हे विधेयक मंजूर केले आहे. या विधेयकाचे राष्ट्रपतींच्या संमतीनंतर कायद्यात रुपांतर होईल.
चार संहितांपैकी कायदा म्हणून निर्माण होणारी ही पहिली संहिता असणार आहे. केंद्रीय श्रम आणि रोजगार मंत्रालयाने बनविलेल्या वेतन संहिता, औद्योगिक संबंध संहिता, सामाजिक सुरक्षा संहिता व व्यावसायिक सुरक्षा स्वास्थ व कामाच्या परिस्थिती या चार संहिता होत. दुसर्या राष्ट्रीय मजूर आयोगाच्या शिफारशींनुसार विविध श्रम कायद्यांना चार कामगार संहितांच्या द्वारे सोपे करणे, तर्कसंगत करणे आणि एकत्रित करण्याचे मंत्रालयाचे उद्दीष्ट आहे. लोकसभेत व्यावसायिक सुरक्षा, आरोग्य आणि कामाच्या परिस्थिती याविषयी आणखी एक संहितादेखील लागू करण्यात आली आहे.
राज्यसभेत चर्चेदरम्यान बोलताना कामगार व रोजगार राज्यमंत्री  श्री संतोषकुमार गंगवार म्हणाले की, वेतनावरील संहिता एक ऐतिहासिक विधेयक आहे जे संघटित तसेच असंघटित क्षेत्रातील सुमारे 50 कोटी कामगारांना किमान वेतनाचे वैधानिक संरक्षण आणि वेळेवर पगाराची भरपाई सुनिश्चित करेल. मंत्र्यांनी चर्चेला सविस्तर उत्तर दिले आणि विधेयक मंजूर करण्यासाठीच्या सहकार्याबद्दल सर्व आदरणीय सदस्यांचे आभार मानले. ते पुढे म्हणाले, प्रादेशिक असंतुलन आणि वेतनातील फरक दूर करण्यासाठी त्रिपक्षीय समितीद्वारे समान वेतन निश्चित केले जाईल. समितीत कामगार संघटना, मालक संघटना आणि राज्य सरकार यांचे प्रतिनिधी असतील. आवश्यक असल्यास ही समिती एक तांत्रिक समिती देखील बनवू शकते. श्री गंगवार म्हणाले की, वेतन संहिता हा एक मैलाचा दगड ठरणार असून यामुळे देशातील प्रत्येक कामगारांना सन्मानाचे जीवन मिळेल.
पंतप्रधान कार्यालय
मोदी सरकारला 9 वर्षे पूर्ण झाल्यानिमित्ताने नागरिकांनी केलेले ट्विट संदेश पंतप्रधान नरेंद्र मोदी यांनी केले सामायिक
मोदी सरकारला 9 वर्षे पूर्ण झाल्यानिमित्ताने नागरिकांनी केलेले ट्विट संदेश पंतप्रधान नरेंद्र मोदी यांनी सामायिक केले आहेत. 2014 पासून सरकारची नागरिकांना भावलेली कौतुकास्पद कामगिरी या ट्विट संदेशात अधोरेखित करण्यात आली आहे.
पंतप्रधानांनी ट्विट केले;
“सकाळपासून, मी मोदी सरकारच्या 9 वर्षांच्या कारकिर्दी बाबत अनेक ट्विट संदेश पाहत आहे, ज्यात 2014 पासून नागरिकांना या सरकारची आवडलेली कामगिरी अधोरेखित करण्यात आली आहे. असा स्नेह मिळाल्याने नेहमीच नम्रतेची अनुभूती येते आणि यातून मला लोकांसाठी आणखी कठोर परिश्रम करण्याची शक्ती देखील मिळते."
नागरिकांनी केलेले ट्विट संदेश सामायिक करताना पंतप्रधान म्हणाले:
"गेल्या 9 वर्षात आपण खूप मोठी झेप घेतली आहे आणि आपणाला पुढील काळात आणखी बरेच काही करायचे आहे जेणेकरून आपण स्वातंत्र्याच्या अमृत काळात एक मजबूत आणि समृद्ध भारत निर्माण करू शकू."
“आम्हाला अशी कामगिरी करणे यामुळे शक्य झाले आहे कारण भारतातील जनतेने एक स्थिर सरकार निवडून दिले आहे, जे आपली प्रमुख आश्वासने पूर्ण करण्यास सक्षम राहिले आहे. अशाप्रकारे मिळणारा प्रचंड पाठिंबा हाच आमच्या ताकदीचा खरा स्रोत आहे.”
"एनडीए सरकारने, नागरिकांच्या जीवनात बदल घडवून आणण्यासाठी आणि भारताच्या विकासाला गती देण्यासाठी अनेक प्रयत्न केले आहेत."
"आपण महत्त्वाच्या पायाभूत सुविधा आणि जीवन सुखकर करणारे प्रकल्प अधोरेखित केले आहेत जे तळागाळापर्यंतच्या विकासात खूप प्रभावी आहेत."
“140 कोटी भारतीयांच्या आकांक्षा पूर्ण करण्याची संधी मिळाल्याने मी खरोखरच आपला ऋणी आहे.”
संरक्षण मंत्रालय
स्वातंत्र्यदिन-2021 निमित्त विविध श्रेणीतील पुरस्कारप्राप्त मान्यवरांची यादी
स्वातंत्र्यदिन 2021 च्या निमित्ताने, संरक्षण क्षेत्रातील सन्माननीय कमिशन  यांची यादी सोबत जोडली आहे.
रेल्वे मंत्रालय
भारतीय रेल्वेच्या वतीने 22 एप्रिल, 2020 रोजी 112 रॅक्समार्फत 3.13 लाख टन अन्नधान्याची विक्रमी वाहतूक
अन्नधान्यासारखी कृषी उत्पादने संपूर्ण देशभरामध्ये वेळेवर पोहोचवण्यासाठी भारतीय रेल्वेचे सातत्याने प्रयत्न
1 ते 22 एप्रिल, 2020 या काळात भारतीय रेल्वेकडून 4.58 दशलक्ष टन अन्नधान्याची वाहतूक; गेल्यावर्षी याच कालावधीत 1.82 दशलक्ष टन अन्नधान्याची वाहतूक
नवी दिल्ली, 23 एप्रिल 2020
कोविड-19 चा उद्रेक झाल्यामुळे संपूर्ण देशभर लॉकडाउन असताना, देशाच्या कोणत्याही भागात अन्नधान्याची टंचाई निर्माण होवू नये म्हणून भारतीय रेल्वेच्यावतीने सातत्याने प्रयत्न केले जात आहेत.
प्रत्येक भारतीयाच्या घरामधे स्वयंपाकघर सुरळीत चालावे, कोणालाही अन्नधान्याचा तुटवडा भासू नये, यासाठी रेल्वे मंत्रालय प्रयत्नशील आहे. दि. 22 एप्रिल 2020 या एकाच दिवशी भारतीय रेल्वेने अन्नधान्याची विक्रमी वाहतूक केली. या दिवशी 112 रॅक्सच्या मार्फत 3.13 लाख टन अन्नधान्याची वाहतूक केली. याआधी दि. 9 एप्रिल, 2020 रोजी रेल्वेच्या मालवाहतूक गाड्यांमधून 92 रॅक्स म्हणजे 2.57 लाख टन अन्नधान्याची वाहतूक केली होती. तर दि. 14 एप्रिल आणि दि. 18 एप्रिल, 2020 रोजी 89 रॅक्स म्हणजेच 2.49 लाख टन अन्नधान्याची वाहतूक केली होती.
दि. 1एप्रिल, 2020 पासून ते 22 एप्रिल, 2020 पर्यंत भारतीय रेल्वेने 4.58 दशलश टन अन्नधान्याची वाहतूक केली. गेल्यावर्षी याच कालावधीत रेल्वेने 1.82 दशलक्ष टन अन्नधान्याची वाहतूक केली होती.
अन्नधान्यासारख्या कृषी उत्पादनांचा माल वेळेवर उचलून तो संपूर्ण देशभरामध्ये वेळेवर पोहोचवून त्याचा सर्वत्र पुरवठा करण्यासाठी भारतीय रेल्वे खात्याच्यावतीने प्रयत्न केले जात आहेत. लॉकडाउनमध्ये माल रॅक्समध्ये चढवणे आणि उतरवून घेणे ही कामे वेगाने केली जात आहेत. यासाठी कृषी मंत्रालयाशी समन्वय साधला जात आहे.
G.Chippalkatti/S.Bedekar/P.Kor
वाणिज्य आणि उदयोग मंत्रालय
पेट्रोलियम व स्फोटक द्रव्य क्षेत्रातील औद्योगिक सुरक्षेला मोठी चालना
द्रवरूप ऑक्सिजनसोबतच अर्गॉन, नायट्रोजन, द्रवरूप नायट्रोजन वायू या दाबाखालील वायूंची वाहतूक या आयएसओ कंटेनरमधून करण्यास परवानगी
नवी दिल्ली, 21 सप्टेंबर 2021
कोविड महामारी कालखंडात, भारत सरकारने आत्मनिर्भर भारत हा दृष्टीकोन दृढ करण्यासाठी अनेक पावले उचलली. वाणिज्य आणि उद्योग मंत्रालयाच्या अखत्यारीत येणाऱ्या उद्योग आणि अंतर्गत व्यापार वृद्धी  विभागाने पेट्रोलियम संचस्थापन, स्फोटक निर्मिती उद्योग, सिलेंडर भरणा वा साठवणी केंद्रे अशा संवेदनशील ठिकाणी औद्योगिक सुरक्षेची खातरजमा करण्याच्या दृष्टीने अनेक सुधारणांची अंमलबजावणी केली. यामुळे सार्वजनिक सुरक्षेबरोबरच व्यवसायाचा खर्च कमी होऊन अंतर्गत व आंतरराष्ट्रीय गुंतवणूकदारांना योग्य असे पर्यावरण तयार झाले. या संदर्भात, उद्योग आणि अंतर्गत व्यापार वृद्धी  विभागाच्या अंतर्गत येणाऱ्या पेट्रोलियम व स्फोटक द्रव्य सुरक्षा संस्थेसोबत  काम करत विभागाने स्फोटक पदार्थ, पेट्रोलियम तसेच धोकादायक रसायनांच्या उत्पादन, साठवण, वाहतूक आणि वापर यासंदर्भात काही मानक नियम  तयार करून त्यांची अंमलबजावणी केली. उद्योग आणि अंतर्गत व्यापार वृद्धी  विभागाच्या अतिरिक्त सचिव सुमिता देवरा यांनी आज एका पत्रकार परिषदेत ही माहिती दिली.
या संदर्भात, स्थिर व मोबाईल प्रेशर व्हेसल्स  [SMPV], कॅल्शियम कार्बाईड, अमोनियम नायट्रेट, गॅस सिलेंडर्स, पेट्रोलियम व स्फोटके या पाच मुख्य क्षेत्रांशी संबधित नियमांचा आढावा घेतला. नंतर सर्व संबंधितांशी तसेच खाजगी क्षेत्र, उद्योग क्षेत्र आणि इतर मंत्रालये यांच्या प्रतिनिधींशी यावर सविस्तर चर्चा केली. सर्व संबधितांशी सखोल चर्चा व जानेवारी 2021 पासून अनेक महिन्यांचे फीडबॅक यावरून ठळक नियमात सुधारणा करण्यात आल्या. या सुधारणा अंतिम टप्प्यात निश्चित करण्यात येऊन स्थिर व मोबाईल प्रेशर व्हेसल्स  [SMPV], कॅल्शियम कार्बाईड, अमोनियम नायट्रेट या तीन प्रकारांसाठी 31 ऑगस्ट 2021 रोजी त्या अधिसूचित करण्यात आल्या. 25 जून 2021 रोजी गॅस सिलेंडरसंदर्भातील नियम अधिसूचित करण्यात आले.
सविस्तर माहितीसाठी इंग्लिशमधील वृत्त येथे पहावे.
S.Tupe/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 186
पंतप्रधान कार्यालय
पीएनजीआरबी ने युनिफाइड टॅरिफ या नैसर्गिक वायू क्षेत्रात बहुप्रतिक्षित असलेल्या सुधारणेची अंमलबजावणी केली सुरू
ऊर्जा आणि नैसर्गिक वायू क्षेत्रातील ही एक उल्लेखनीय सुधारणा असल्याचे पंतप्रधानांचे मत.
पेट्रोलियम आणि नैसर्गिक वायू नियामक मंडळाने नैसर्गिक वायू क्षेत्रातील बहुप्रतिक्षित सुधारणा असलेल्या
युनिफाइड टॅरिफची अंमलबजावणी सुरू केली आहे.
ऊर्जा आणि नैसर्गिक वायू क्षेत्रातील ही एक उल्लेखनीय सुधारणा असल्याचे पंतप्रधान नरेंद्र मोदी म्हटले आहे.
देशातील सर्व क्षेत्रांच्या आर्थिक विकासाच्या उद्देशाने, पेट्रोलियम आणि नैसर्गिक वायू नियामक मंडळ नैसर्गिक वायू क्षेत्रातील एक बहुप्रतीक्षित सुधारणा असलेल्या युनिफाइड टॅरिफची अंमलबजावणी सुरू करत आहे, अशी माहिती केंद्रीय पेट्रोलियम आणि नैसर्गिक वायू मंत्री हरदीप सिंग पुरी यांनी एका ट्विट थ्रेडद्वारे दिली आहे.
ही टॅरिफ यंत्रणा भारताला ‘वन नेशन वन ग्रिड वन टॅरिफ’ मॉडेल साध्य करण्यास मदत करेल आणि दूर्गम भागात गॅस बाजाराला चालना देईल, असेही पुरी यांनी सांगितले आहे.
केंद्रीय मंत्र्यांच्या ट्विटच्या थ्रेडला प्रतिसाद देताना पंतप्रधानांनी ट्विट केले;
"ऊर्जा आणि नैसर्गिक वायू क्षेत्रातील लक्षणीय सुधारणा."
सहकार मंत्रालय
केंद्रीय गृहमंत्री आणि सहकार मंत्री अमित शाह यांनी आज झारखंड मधील देवघर येथे इफ्को नॅनो युरिया कारखान्याच्या पाचव्या युनिटचे भूमिपूजन करुन कोनशिला बसवली
केंद्रीय गृहमंत्री आणि सहकार मंत्री अमित शाह यांनी आज झारखंड मधील देवघर येथे इफ्को नॅनो युरिया कारखान्याच्या पाचव्या युनिटचे भूमिपूजन करुन कोनशिला बसवली. देशाची प्रगती आणि समृद्धी यासाठी अमित शाह यांनी बाबा वैद्यनाथ मंदिरात प्रार्थना देखील केली.
याप्रसंगी केलेल्या भाषणात केंद्रीय मंत्री अमित शाह म्हणाले की, आज येथे इफ्कोच्या नॅनो युरिया कारखान्याच्या उत्पादन युनिटची कोनशिला बसवण्यात आली आहे. द्रवरूप युरिया आपल्या देशातील मृदा संवर्धनासाठी अत्यंत महत्त्वाचा आहे. पंतप्रधान नरेंद्र मोदी यांनी भूमी संवर्धनाला मुख्य मुद्द्याचा दर्जा दिला आहे तसेच नैसर्गिक शेती असो, सेंद्रीय शेती असो किंवा नॅनो युरियाविषयक संशोधन ते उत्पादन या प्रक्रियेला गती देणे असो, पंतप्रधानांनी या विषयाला प्राधान्य दिले आहे. देवघर येथील युनिटच्या उभारणीमुळे, येथे दर वर्षी सुमारे 6 कोटी द्रवरूप युरियाच्या बाटल्यांचे उत्पादन होईल आणि यामुळे आयात केलेल्या युरियावरील आपले अवलंबित्व कमी होऊन भारत आत्मनिर्भर होईल.
द्रवरूप युरियाची अर्ध्या लिटरची छोटी बाटली एक संपूर्ण पोतंभर युरिया खताला पर्याय ठरेल अशी माहिती केंद्रीय गृहमंत्री आणि सहकार मंत्र्यांनी दिली. ते म्हणाले की देशात अनेक ठिकाणी, शेतकरी युरिया खत आणि द्रवरूप युरिया अशा दोन्हींचा शिडकावा करतात आणि त्यामुळे पिके आणि जमीन या दोन्हींची हानी होते. द्रवरूप युरियाच्या फवारणीनंतर पिकांच्या उत्पादनात वाढ होण्याची शक्यता शाह यांनी व्यक्त केली. ते म्हणाले की, भूमातेच्या संवर्धनासाठी नॅनो द्रवरूप युरिया विकसित करण्याचे संशोधनकार्य हाती घेण्यात आले. जमिनीत असलेले गांडुळ नैसर्गिकरीत्या खतांचे उत्पादन करतात मात्र रासायनिक खतांच्या वापरामुळे गांडुळ मरतात. द्रवरूप युरियाच्या फवारणीमुळे मृदा विषारी होत नाही अशी माहिती त्यांनी दिली.
जर आपल्या देशाच्या कृषी क्षेत्रात होणारा रासायनिक तसेच युरिया खतांचा वापर थांबवला नाही तर जगातील इतर अनेक देशांप्रमाणे आपल्या देशातील जमिनीच्या उत्पादकतेवर विपरित परिणाम होईल अशी भीती केंद्रीय मंत्री अमित शाह यांनी व्यक्त केली. इफ्फ्को या शेतकऱ्यांच्या सहकारी कंपनीने जगात प्रथमच द्रवरूप नॅनो युरिया तयार केला आहे आणि आता ही कंपनी डीएपी अर्थात डाय-अमोनियम फॉस्फेटच्या उत्पादनाकडे वळली आहे असे केंद्रीय मंत्री अमित शाह यांनी सांगितले.
अंतराळ विभाग
चांद्रयान-दोन ऑर्बिटरने चंद्रावरील 'साराभाई क्रेटर' या खळग्याची छायाचित्रे मिळवल्याची घोषणा करत डॉ.विक्रम साराभाई यांना इस्त्रोचे अभिवादन
नवी दिल्ली, 14 ऑगस्ट 2020
भारताच्या अंतराळ संशोधन कार्यक्रमाचे जनक डॉ. विक्रम साराभाई यांच्या जन्मशताब्दी वर्षाच्या पूर्ततेबद्दल साराभाई यांना अभिवादन करण्यासाठी इस्रो अर्थात भारतीय अंतराळ संशोधन संस्थेने एका अनोख्या मार्गाचा अवलंब केला आहे. चांद्रयान दोन या ऑर्बिटरने चंद्रावरील 'साराभाई क्रेटर' या खळग्याची छायाचित्रे मिळवल्याची घोषणा करत इस्रोने साराभाई यांना अभिवादन केले असल्याची माहिती केंद्रीय ईशान्य प्रदेश विकास राज्यमंत्री, पंतप्रधान कार्यालय, कार्मिक, सार्वजनिक तक्रार निवारण, पेन्शन, अणुउर्जा आणि अंतराळ राज्यमंत्री जितेंद्र सिंह यांनी दिली आहे.
12 ऑगस्ट 2020 रोजी या जन्मशताब्दी वर्षाची सांगता झाली आणि इस्रोने या कामगिरीच्या माध्यमातून साराभाई यांच्याविषयी कृतज्ञता व्यक्त करत अभिवादन केले आहे. इस्रोने अलीकडच्या काही वर्षात केलेल्या काही महत्त्वाच्या कामगिरींमुळे अंतराळ क्षेत्रात भारत आघाडीच्या देशांच्या पंक्तीत पोहोचला आहे आणि साराभाई यांनी पाहिलेल्या स्वप्नाची ही पूर्तता आहे, असे जितेंद्र सिंह म्हणाले.
विक्रम साराभाई यांचे नाव चंद्रावरील एका खळग्याला देण्यात आले आहे आणि ज्या जागी अपोलो 17 आणि लुना 21 ही याने उतरली होती त्या जागेपासून सुमारे 250 ते 300 किलोमीटर अंतरावर हा खळगा आहे.
देशाच्या 74व्या स्वातंत्र्यदिनाच्या पूर्वसंध्येला भारताच्या वैभवशाली अंतराळ प्रवासात इस्रोने आणखी एका दिमाखदार कामगिरीची भर घातल्याचे वृत्त खरोखरच भावना उचंबळून आणणारे आहे. अंतराळ क्षेत्रातील या प्रवासाची सुरुवात सहा दशकांपूर्वी विक्रम साराभाई आणि त्यांच्या टीमने अनेक प्रकारच्या आव्हानांना तोंड देत अतिशय धाडसाने केली होती. आज भारतीय अंतराळ मोहिमांच्या माध्यमातून मिळालेल्या माहितीचा उपयोग ते देश करत आहेत ज्यांनी आपल्या अंतराळ प्रवासाची सुरुवात आपल्या कितीतरी आधी केली होती हे ऐकल्यावर प्रत्येक भारतीयाचा उर अभिमानाने आणि आत्मविश्वासाने भरून येईल, असे जितेंद्र सिहं यांनी सांगितले.
इस्रोने दिलेल्या माहितीनुसार साराभाई क्रेटरच्या थ्री डी छायाचित्रामध्ये हा खळगा सुमारे 1.7 किलोमीटर खोल असल्याचे दिसत आहे आणि त्याच्या भिंतींचा उतार 25 ते 30 अंश आहे. या निष्कर्षांमुळे अंतराळ शास्त्रज्ञांना चंद्राच्या पृष्ठभागावरील लाव्हा भरलेल्या भागाची प्रक्रिया समजून घ्यायला आणखी जास्त मदत मिळणार आहे. चांद्रयान-2 त्याच्या निर्धारित रचनेनुसार काम करत आहे आणि अतिशय महत्त्वाची शास्त्रीय माहिती पाठवत असल्याचेही इस्रोने सांगितले आहे. जागतिक वापरासाठी चांद्रयान दोनकडून ऑक्टोबर 2020 पासून शास्त्रीय माहिती सार्वजनिक करण्यात येणार आहे.B.Gokhale/S.Patil/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 170
आरोग्य आणि कुटुंब कल्याण मंत्रालय
भारतात कोविड-19 प्रतिबंधक लसीकरण 44.61 कोटीहून अधिक
गेल्या 24 तासात 40 लाखाहून अधिक मात्रा देण्यात आल्या
रुग्ण बरे होण्याचा दर 97.39%
देशात गेल्या 24 तासात कोरोनाचे 43,654 नवे दैनंदिन रुग्ण
देशात सध्या उपचाराधीन रुग्ण , एकूण रुग्णांच्या 1.27%
दैनंदिन पॉझीटीव्हिटी दर  सलग 51 व्या दिवशी हा दर 5% पेक्षा कमी
भारतात कोरोना प्रतिबंधक एकूण लसीकरण 44.61 कोटीपेक्षा जास्त झाले आहे. आज सकाळी 8 वाजेपर्यंत प्राप्त अहवालानुसार एकूण 53,73,439 सत्रांद्वारे 44,61,56,659 मात्रा देण्यात आल्या आहेत.गेल्या 24 तासात 40,02,358 मात्रा देण्यात आल्या.
|
|
HCWs
|
|
1st Dose
|
|
1,02,93,723
|
|
2nd Dose
|
|
77,53,002
|
|
FLWs
|
|
1st Dose
|
|
1,79,07,362
|
|
2nd Dose
|
|
1,10,20,080
|
|
Age Group 18-44 years
|
|
1st Dose
|
|
14,44,83,609
|
|
2nd Dose
|
|
68,86,188
|
|
Age Group 45-59 years
|
|
1st Dose
|
|
10,25,21,263
|
|
2nd Dose
|
|
3,62,42,655
|
|
Over 60 years
|
|
1st Dose
|
|
7,41,18,104
|
|
2nd Dose
|
|
3,49,30,673
|
|
Total
|
|
44,61,56,659
यामध्ये यांचा समावेश आहे-
21 जून 2021 पासून कोविड-19 सार्वत्रिक लसीकरणाचा नवा टप्पा सुरु झाला आहे. देशभरात कोविड लसीकरणाचा वेग आणि व्याप्ती वाढवण्यासाठी केंद्र सरकार कटीबद्ध आहे.
महामारीच्या सुरवातीपासून कोरोनाची लागण झालेल्यांपैकी एकूण 3,06,63,147 रुग्ण कोरोना मुक्त झाले आहेत. गेल्या 24 तासात 41,678 रुग्ण कोरोना मुक्त झाले आहेत. कोरोनातून बरे होण्याचा दर 97.39% आहे.
गेल्या 24 तासात 43,654 नव्या दैनंदिन रुग्णांची नोंद झाली.
सलग 31 दिवस 50,000 पेक्षा कमी नव्या दैनंदिन रुग्णांची नोंद होत असून केंद्र आणि राज्य सरकार/केंद्र शासित प्रदेश यांच्या समन्वित प्रयत्नांचा हा परिणाम आहे.
देशात उपचाराधीन रुग्णांची संख्या 3,99,436 असून उपचाराधीन रुग्ण, एकूण पॉझिटीव्ह रुग्णांच्या 1.27% आहेत.
चाचण्या करण्याच्या क्षमतेत वाढ करत देशात गेल्या 24 तासात 17,36,857 चाचण्या करण्यात आल्या. भारताने आतापर्यंत 46 कोटीहून अधिक  चाचण्या केल्या आहेत.
साप्ताहिक पॉझीटीव्हिटी दर सध्या 2.36% आणि दैनंदिन पॉझीटीव्हिटी दर आज 2.51% आहे. दैनंदिन पॉझीटीव्हिटी दर सलग 51 व्या दिवशी 5% पेक्षा कमी आहे.
मंत्रिमंडळ
देशातील नव्या एनआयटीसाठी कायमस्वरुपी परिसर उभारण्यासाठी मंजूर सुधारित निधीला केंद्रीय मंत्रिमंडळाची मंजुरी
नवी दिल्ली, 22 जानेवारी 2020
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत देशातील नव्या राष्ट्रीय तंत्रज्ञान संस्था म्हणजेच एनआयटीच्या नव्या इमारतींच्या उभारणीसाठी 4,371.90 कोटी रुपयांच्या सुधारित निधीला मंजुरी देण्यात आली. वर्ष 2021-22 साठी हा निधी देण्यात आला आहे.
2009 साली या संस्थांची स्थापना करण्यात आली होती. 2010-11 या शैक्षणिक वर्षापासून हे अभ्यासक्रम सुरू झाले. तात्पुरत्या परिसरात अत्यंत कमी जागेत आणि मर्यादित पायाभूत सुविधांमध्ये या संस्था काम करत आहेत. या संस्थांच्या उभारणीसाठी आवश्यक ती जागा मिळण्यास उशीर झाल्यामुळे संस्थेचा कायमस्वरुपी परिसर उभारता आला नव्हता.
सुधारित निधीमुळे या संस्थांना स्वत:ची कायमस्वरुपी जागा मिळू शकेल आणि 31 मार्च 2022 पासून या संस्थांचा कामकाज तेथून चालू शकेल. या सर्व संस्थांमधील विद्यार्थी क्षमता 6,320 इतकी असेल.
अभियांत्रिकी आणि तंत्रज्ञान क्षेत्रात एनआयटी या संस्थांचे विशेष महत्व आहे. उच्च दर्जाच्या तंत्रज्ञान शिक्षणासाठी या संस्था ओळखल्या जातात. तंत्रज्ञान क्षेत्रात उत्तम दर्जाचे मनुष्यबळ, रोजगाराच्या संधी आणि स्वयं उद्योजकतेला चालना देण्यात या संस्था अग्रणी आहेत.
S.Tupe/R.Aghor/P.Kor
(Visitor Counter : 132
राष्ट्रपती कार्यालय
राष्ट्रपती ‘सकारात्मक परिवर्तनाचे वर्ष‘ या ब्रम्हकुमारी परिवाराच्या राज्यस्तरावरील कार्यक्रमाच्या उद्घाटनाला रायपूर येथे उपस्थित
नवी दिल्ली, 31 ऑगस्ट 2023
राष्ट्रपती द्रौपदी मुर्मू या आज, 31 ऑगस्ट 2023 रोजी रायपूर येथे ब्रम्हकुमारी परिवारातर्फे राज्यपातळीवरील ‘सकारात्मक परिवर्तनाचे वर्ष' या कार्यक्रमाच्या उद्घाटनाला उपस्थित राहिल्या.
या प्रसंगी बोलताना राष्ट्रपती म्हणाल्या की सध्या आपण तंत्रज्ञानाच्या युगात आहोत. पण काही काळ तरी इलेक्ट्रॉनिक साधनांपासून दूर रहाणे आवश्यक आहे. आपल्या शारिरीक तसेच मानसिक आरोग्यासाठी ते आवश्यक आहे. सर्वांना अंतर्गत मजबूत राहण्याचा तसेच सकारात्मक कामात मग्न व सकारात्मक विचारांच्या आणि व्यक्तींच्या सान्निध्यात रहाण्याचा आग्रह त्यांनी केला. ज्या व्यक्तीं योग्य मार्ग स्वीकाराची प्रेरणा देतील अशा व्यक्तींच्या सान्निध्यात रहायचा सल्लाही त्यांनी दिला.
एका बाजूला आपला देश प्रत्येक दिवशी नवनवीन शिखरे गाठत आहे मग ते चांद्रयान असो किंवा जागतिक स्तरावर क्रीडा क्षेत्रात नवीन अध्याय लिहिणे असो आपण अनेक विक्रम करत आहोत, दुसरीकडे अत्यंत गंभीर अशा घटनाही घडत आहेत. काही दिवसांपूर्वीच NEET साठी तयारी करणाऱ्या दोन विद्यार्थ्यांनी आपल्या जीवनाचा अंत करून घेतला. स्पर्धात्मक परीक्षांसाठी अभ्यास करत असणाऱ्या अनेक मुलांनी याआधीही अशा तऱ्हेने आपले जीवन संपवले आहे असे नमूद करत राष्ट्रपती म्हणाल्या की स्पर्धा ही जीवनाला वरच्या स्तरावर नेणारी सकारात्मक बाब आहे. जय आणि पराजय हे दोन्ही जीवनाचेच भाग आहेत.
क्षणिक अपयश हे भविष्यातील मोठ्या यशाचा मार्ग आखते, हे दाखवून देणारी अनेक उदाहरणे आहेत. कुटुंबीय मित्र-मैत्रिणी शिक्षक आणि समाजाने या मुलांची मानसिकता समजून घेणे त्यांना मदत करायला हवी असे त्या म्हणाल्या. अभ्यासाचा ताण आणि स्पर्धा यांना ही मुले तोंड देत असताना सर्व संबंधितांनी सकारात्मक विचारसरणीघ्या माध्यमातून ताण दूर केला पाहिजे आणि या मुलांना आत्मविश्वासाने पुढे जाण्यास मदतीचा हात दिला पाहिजे, असे राष्ट्रपतींनी यावेळी सांगितले.
प्रत्येक व्यक्तीकडे स्वतःचे असे खास वैशिष्ट्य असते. दुसऱ्यांकडून प्रेरणा घेणे हे चांगलेच आहे परंतु स्वतःच्या आवडी क्षमता यांचा विचार करून योग्य मार्ग निवडायला हवा.. यासाठी स्वतःशी संवाद असणे आवश्यक आहे. आपल्यामधील स्वत्व जागे करून आपण आपल्या क्षमताचा विकास घडवून आणला पाहिजे सकारात्मक विचार आणि कृतींमुळे आपले स्वतःचे नव्हे तर आपल्या आजूबाजूच्या लोकांचे जीवन सुद्धा सुधारते, असे राष्ट्रपती म्हणाल्या.
जगभरात प्रेम सुसंवाद आणि शांती नांदावी यासाठी ब्रह्मकुमारी संस्था काम करत आहे यावर राष्ट्रपतींनी आनंद व्यक्त केला. एखाद्याचे विचार बदलणे सोपे नसते पण हे चिकाटीने आणि सातत्यपूर्ण प्रयत्नांनी साध्य झाले असे राष्ट्रपतीनी सांगितले.
राष्ट्रपतींचे संपूर्ण भाषण ऐकण्यासाठी इथे क्लिक कराR.Aghor/V.Sahajrao/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 51
अर्थ मंत्रालय
वस्तू आणि सेवा कर विवरणपत्र सुलभ करण्याला वस्तू आणि सेवा कर परिषदेची मान्यता
केंद्रीय रेल्वे, वित्त आणि कंपनी व्यवहार मंत्री पियुष गोयल यांच्या अध्यक्षतेखाली वस्तू आणि सेवाकर परिषदेच्या नवी दिल्लीत झालेल्या 28 व्या बैठकीत वस्तू आणि सेवा कराच्या नव्या विवरणपत्र प्रारूपाला आणि त्याच्याशी सबंधित कायद्यातल्या बदलाला मान्यता देण्यात आली.
छोट्या करदात्यांना, कराचा भरणा दर महिन्यात करून सुलभ प्रारुपातले कर विवरणपत्र तिमाही भरण्याचा पर्याय उपलब्ध करून देण्यात आला आहे. ही सर्वात मोठी सुधारणा करण्यात आली आहे.
छोटे करदाते आणि आय एस डी सारखे काही अपवाद वगळता सर्व करदात्यांना मासिक विवरणपत्र भरावे लागेल. केवळ दोन तक्ते असलेले हे विवरणपत्र असेल.या पद्धतीत बराचसा भाग हा विक्रेता आणि ग्राहक यांनी भरलेल्या इनव्हाइसवर आधारित आपोआप भरला जाईल. अप लोड-लॉक-पे या स्वरुपात ही प्रक्रिया राहणार आहे. नील विवरण पत्र अर्थात खरेदी आणि विक्री नसणाऱ्या व्यक्तीं, एस एम एस पाठवून हे विवरण पत्र भरु शकणार आहेत.
5 कोटीपेक्षा कमी उलाढाल असलेल्या छोट्या करदात्यांना तिमाही विवरणपत्र भरण्याची वैकल्पिक सुविधा देण्याला वस्तू आणि सेवा कर परिषदेने मान्यता दिली.
विवरणपत्रात सुधारणा करायची असल्यास सुधारणा विवरणपत्र भरून त्या द्वारे सुधारणा करता येईल.
93 % पेक्षा जास्त करदात्यांची उलढाल 5 कोटी पेक्षा कमी असल्याने, प्रक्रिया सुलभ करण्याच्या निर्णयाचा त्यांना मोठा लाभ होणार आहे. त्यामुळे व्यापार करण्यासाठी सुलभता वाढणार आहे. मोठ्या कर दात्यानाही नव्या प्रारुपातले विवरणपत्र सुकर आणि सुलभ राहणार आहे.
गृह मंत्रालय
नौदल दिनानिमित्त केंद्रीय गृहमंत्री अमित शहा यांनी भारतीय नौदलाला दिल्या शुभेच्छा
“नौदल दिनानिमित्त भारतीय नौदलातील सर्व धैर्यवान कर्मचारी आणि त्यांच्या कुटुंबियांना माझ्याकडून हार्दिक शुभेच्छा”
“देशाच्या सागरी सीमांचे संरक्षण करण्यासाठी आणि आपत्तीकाळात देशाची सेवा करण्यासाठी आपल्या देशाच्या महाशक्तिशाली नौदलाने दर्शविलेल्या अविचल वचनबद्धतेचा भारताला अभिमान आहे”
केंद्रीय गृहमंत्री अमित शहा यांनी आजच्या नौदल दिनानिमित्त भारतीय नौदलाला शुभेच्छा दिल्या आहेत.
“भारतीय नौदलातील सर्व धाडसी कर्मचारी आणि त्यांच्या कुटुंबियांना मी नौदल दिनाच्या हार्दिक शुभेच्छा देत आहे. देशाच्या सागरी सीमांचे रक्षण करण्यासाठी आणि अनेक आपत्तींच्या वेळी देशाची सेवा करण्यासाठी आपल्या देशाच्या महाशक्तिशाली नौदलाने दर्शविलेल्या ठाम वचनबद्धतेचा भारताला अभिमान आहे” असे शहा यांनी त्यांच्या ट्वीट संदेशात म्हटले आहे.
दरवर्षी 4 डिसेंबर हा दिवस नौदल दिन म्हणून साजरा करण्यात येतो. या दिवसाला आपल्या देशाच्या आणि नौदलाच्या इतिहासात अनन्यसाधारण महत्त्व आहे कारण 1971 च्या भारत-पाकिस्तान युद्धात, ऑपरेशन ट्रायडंटच्या कारवाईदरम्यान भारतीय नौदलाच्या क्षेपणास्त्रवाहू जहाजांनी क्षेपणास्त्रांचा मारा करून पाकिस्तानची कराची येथे उभी असलेली जहाजे, तेल साठे आणि किनाऱ्याचे संरक्षण करणारी सामग्री यांच्यावर यशस्वी हल्ला करून त्यांचा नाश केला होता. भारतीय नौदलाने या 1971 च्या कारवाईत युद्धासाठी चाल करणारी आणि महत्त्वाच्या युध्दसामग्रीचे साठे असणारी अनेक जहाजे बुडविण्यात यश मिळविले. भारतीय नौदलाच्या विक्रांत जहाजावरून भरारी घेतलेल्या लढाऊ विमानांनी चितगाव आणि खुलना इथली शत्रुपक्षाची बंदरे आणि हवाई क्षेत्रांवर हल्ला करून अनेक जहाजे, संरक्षण सुविधा आणि सामग्री नष्ट केली. कराचीवर केलेले क्षेपणास्त्र हल्ले आणि विक्रांत जहाजावरून केलेले हवाई हल्ले या दोन्ही हल्ल्यांमुळे त्यावेळच्या पूर्व पाकिस्तान मध्ये पाकिस्तानी सैन्याला हार पत्करावी लागली.
पंतप्रधान कार्यालय
पंतप्रधानांनी 27 मार्च 2022 रोजी होणाऱ्या ‘मन की बात’ कार्यक्रमासाठी नागरिकांना कल्पना आणि सूचना देण्याकरीता केले आमंत्रित
पंतप्रधान नरेंद्र मोदी यांनी 27 मार्च 2022 रोजी होणाऱ्या ‘मन की बात’ कार्यक्रमासाठी नागरिकांना कल्पना आणि सूचना देण्याकरिता आमंत्रित केले आहे.
"या महिन्याचा #MannKiBaat कार्यक्रम 27 तारखेला होणार आहे. नेहमीप्रमाणे, मला या कार्यक्रमासाठी तुमच्या कल्पना आणि सूचना मिळतील अशी आशा आहे. त्या MyGov, NaMo अॅपवर पाठवा किंवा 1800-11-7800 वर संपर्क करा आणि तुमचा संदेश ध्वनिमुद्रित करा." असे पंतप्रधानांनी ट्वीट संदेशात म्हटले आहे.
गृह मंत्रालय
एससीओ सदस्य देशांच्या विभाग प्रमुखांच्या 10 व्या बैठकीत आपत्कालीन स्थिती रोखण्यासाठी एकात्मिक प्रयत्नांची गरज गृहमंत्र्यांकडून व्यक्त
नवी दिल्ली, 8 नोव्हेंबर 2019
आपत्कालीन स्थिती रोखण्यासंबंधी एससीओ सदस्य देशांच्या विभागप्रमुखांच्या 10 व्या बैठकीला केंद्रीय गृहमंत्री अमित शहा यांनी आज संबोधित केले. आपत्कालीन स्थितीत कमीत कमी जीवित आणि वित्तहानी व्हावी यासाठी आपत्तीरोधक लवचिक पायाभूत सुविधांच्या निर्मितीवर लक्ष केंद्रित करण्यावर त्यांनी भर दिला. आपत्ती व्यवस्थापनात एससीओ देशांमध्ये परस्पर सहकार्य वाढवण्यासाठी हा उत्तम मंच असल्याचे शहा म्हणाले.
आपत्ती व्यवस्थापन हवामान बदलांमुळे नवी आव्हानं निर्माण झाल्याचे ते म्हणाले. आपत्तीपासून लोकांचा जीव वाचवण्यासाठी एकात्मिक आणि समन्वयाने प्रयत्न करण्याची गरज त्यांनी व्यक्त केली.
B.Gokhale/S.Kane/P.Malandkar
(Visitor Counter : 66
गृह आणि शहरी व्यवहार मंत्रालय
जागतिक जल दिन 2023 मध्ये, लहान शहरांमधील वापरलेल्या पाण्याच्या व्यवस्थापनाला गती देण्यावर विशेष भर
नवी दिल्ली, 22 मार्च 2023
जागतिक जल दिनानिमित्त गृहनिर्माण आणि नगर विकास मंत्रालयाने ‘छोट्या शहरांमधील वापरलेल्या पाण्याचे व्यवस्थापन’ या विषयावर वेबिनारचे आयोजन केले होते. या वर्षीच्या, “वेगाने बदल घडवणे”, या संकल्पनेवर आधारित या वेबिनार मध्ये, जलस्रोतांचे प्रभावी व्यवस्थापन सुनिश्चित करण्यासाठी अधिक गुंतवणूक, नवोन्मेष आणि प्रशासनाची गरज अधोरेखित करण्यात आली.
स्वच्छतेबाबतच्या चर्चा सत्रात, लहान शहरांना आपल्याकडील वापरलेल्या पाण्याच्या प्रकल्पांचे व्यवस्थापन आणि अंमलबजावणीचा आराखडा बनवताना चक्राकार अर्थव्यवस्थेचा दृष्टीकोन अंगीकारून, उत्तम कार्यपद्धती कशी प्रदर्शित करता येईल, यावर भर देण्यात आला.
इंदूर, सुरत, नवी दिल्ली नगर परिषद , तिरुपती, चंदीगड, नवी मुंबई, विजयवाडा, हैदराबाद, ग्रेटर विशाखापट्टणम, कराड, पाचगणी, भोपाळ, बारामती आणि म्हैसूर- ही शहरे वॉटर+ प्रमाणित आहेत, हे त्यांच्यामधील साम्य आहे. ही 14 शहरे शाश्वत स्वच्छता आणि वापरलेल्या पाण्याच्या व्यवस्थापनाची सर्वोच्च मानके साध्य करण्यामध्ये आघाडीवर आहेत. या शहरांनी केवळ वापरलेले पाणी गोळा करून त्यावर सुरक्षितपणे प्रक्रिया केली नाही, तर वापरलेल्या पाण्यावरील दुय्यम/तृतीय स्तरावरील प्रक्रीये नंतर त्याचा पुनर्वापर करण्यामध्येही ती सक्षम बनली आहेत.S.Kane/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 99